
			FORORD

			Jeg har lenge vært urolig for vår felles framtid. Det er åpenbart at vi ikke kan fortsette som før. Med vår livsstil og vårt forbruksmønster brenner vi av klodens ressurser i høyt tempo. Stadig mer natur bygges ned, og biologisk mangfold er truet. Klimaendringene jeg lenge trodde lå langt inn i framtiden, er her nå. Jeg synes dette er smertefullt å være vitne til. Når krigstrusselen kommer i tillegg, og polariseringen mellom grupper i samfunnet øker, er det mye å ta innover seg. Alt dette må vi leve med, enten vi vil eller ikke. Kanskje er det best å lukke øynene og late som ingenting? Det passer ikke meg. Derfor ville jeg skrive denne boken. Hva kan jeg og vi faktisk bidra med, utover å redusere vårt karbonavtrykk og kildesortere? Hvordan kan vi fatte nytt håp? Krisene vi står i kan ikke bare løses politisk. De krever en annen innstilling. Vi må stanse utviklingen som går i feil retning, og vi må gjøre det sammen. Jeg har stor tro på menneskets naturlige utviklingspotensial, at vi vil våkne og begynne å handle. Istedenfor å bare være opptatt av seg selv, sitt eget folk og land, må vi se ting i et større perspektiv og bli mer bevisste på at menneskene og naturen utgjør en helhet. 

			Hvordan skal vi klare denne omstillingen? Hvilke menneskelige egenskaper trengs i møte med utfordringene? Slike spørsmål har satt værekraft og indre bærekraft på dagsordenen. Våre naturlige menneskelige ressurser trenger å løftes mer fram. Vi må tenke mindre JEG og mer VI. Det forutsetter at vi kjenner oss selv. Vi trenger mer forhandlinger og diplomati, samarbeid og inkludering samt bedre fordeling av godene. Det krever personlige, så vel som politiske, organisatoriske og samfunnsmessige endringer. At vi styrker og utvikler vår medmenneskelighet, har betydning for fellesskapet. Gjennom personlig modning kan vi være en del av løsningen på de menneskeskapte krisene vi står i. Det gir også eksistensiell beredskap, forstått som den enkeltes evne og mulighet til å ivareta seg selv og sine nærmeste. På et nivå er dette også sivil beredskap. Det vil si sivilbefolkningens evne til å samarbeide og skape gode løsninger når en krise oppstår. 

			Med denne boken håper jeg å inspirere flere til å oppdage betydningen av indre utvikling i den tiden vi lever i. Den er ment som en veiviser i indre utvikling for å oppnå ytre forandring, og løfter fram allmenn kunnskap om det å være menneske. Å være er å kjenne seg levende, være den man er, være forbundet med andre, med naturen og alt levende. I vår kultur er vi mer trent i å gjøre istedenfor å være, i å konkurrere istedenfor å elske. Personlig utvikling overlates til den enkelte, i håp om at det går bra. Det er ikke nok. Vi ser det på forekomsten av psykisk uhelse, mobbing og vold, rus og selvmord. Brobyggingen som har skjedd de siste 30–40 årene, mellom gammel visdom, nyere psykologi og nevrovitenskap, er derfor av stor allmenn interesse. Etterspurte personlige egenskaper kan trenes og utvikles gjennom hele livet. Bærebjelken er trygge relasjoner, med gode pusterom og emosjonell støtte. Her ligger grunnlaget for å våkne opp, være voksen, samarbeide, ta kloke valg og bidra til fellesskapet. Jeg mener det er på tide at trening av personlige ferdigheter blir mer allment kjent, og sidestilles med trening av kognitive og motoriske ferdigheter. Ikke minst i arbeidet med barn og unge. 

			Hvis vi ønsker å bidra til nødvendige omstillinger, må vi derfor begynne med oss selv. Dette var mitt opprinnelige utgangspunkt for å skrive boken. Den skulle handle om kunsten å kombinere selvomsorg med medmenneskelighet og empati. Våren 2023 var jeg så heldig å få skrivestipend fra stiftelsen En bedre verden1. Før jeg rakk å komme ordentlig i gang med skrivingen, støtte jeg på organisasjonen Inner Development Goals 2 (IDG). Utgangspunktet deres var at menneskets indre utvikling må stå på dagsordenen, blant annet for å øke sjansen for å nå FNs bærekraftsmål innen 2030. De indre bærekraftsmålene kan du lese mer om i kapittel 1. IDG innebærer å ansvarliggjøre oss, se vår personlige utvikling som del av de endringer som må til for å skape en bedre verden. Plutselig ble det jeg brant for å formidle som allmenn kunnskap, satt i sammenheng med den usikre tiden vi lever i. I tillegg kunne jeg bidra med kunnskap og gode verktøy som hver og en kan ta i bruk i arbeidet med sin egen indre utvikling. 

			Det å utvikle våre naturlige menneskelige ressurser – vår værekraft – er med andre ord av stor samfunnsmessig betydning. Det er kilden vi har å øse av i møte med alle endringene vi har foran oss. Noe av inspirasjonen og forståelsen for denne sammenhengen har jeg også fått fra min meditasjonslærer dr. phil. Jes Bertelsen og hans kolleger ved Vækstcenteret 3 i Danmark. Bertelsen er dansk idehistoriker, spirituell lærer og forfatter. Gjennom sin undervisning og sitt forfatterskap har han gang på gang pekt på at vi som mennesker har store urealiserte og trenbare ressurser. Vi kan våkne mer opp. Bevisstheten kan trenes og utvikles. Det samme gjelder hjertet og de empatiske følelsene, som kan utfolde seg i mye større grad enn i dag. Men det skjer ikke av seg selv. Vi må øve, som med andre menneskelige ferdigheter. Alle de store religionene har gjennom århundrer utforsket og forfinet slik trening. Nå er kunnskapen fra religionene frisatt og verktøyene blitt forskningsbaserte. Mindfulness og yoga er eksempler på dette. Samtidig har vi, gjennom nyere nevrovitenskap og utviklingspsykologi, fått mer presis kunnskap om hva som hemmer og hva som fremmer menneskelig utvikling. 

			Jeg vil gjerne bidra til at denne kunnskapen, disse trenings- og utviklingsmulighetene for det menneskelige, blir mer allment kjent. Med utgangspunkt i væren og værekraft er boken ment å støtte utviklingen av indre bærekraft hos enkeltmennesker, grupper og fellesskap. Jeg bruker begrepet indre utvikling synonymt med personlig utvikling og selvutvikling, og ønsker å sette dette i et større perspektiv. Jeg ser det som en dugnad for det menneskelige, ikke minst i arbeidet med barn og unge. Den helhetlige forståelsen av å være menneske, utviklingsmulighetene som jeg presenterer her, er ment å gjøre det lettere for deg som leser å bli bedre kjent med deg selv. Det handler om å finne egen styrke og sårbarhet, hjelpe deg selv og hjelpe andre, vokse og modnes som menneske. Å kjenne seg selv gir indre styrke og værekraft, det gjør oss bedre i stand til å håndtere motgang og utfordringer og handle klokt. Dette er grunnlaget for at det potensialet for medmenneskelighet vi er født med, kan utvikle seg til solide og slitesterke egenskaper vi trenger, ikke minst i usikre tider. Mitt håp er å bidra til at flere blir motiverte for å arbeide med sin personlige utvikling, og ser betydningen det har for å lykkes med omstillingene mot et mer bærekraftig samfunn. 

			Som pedagog, psykoterapeut og fysioterapeut har jeg hele mitt yrkesliv arbeidet med menneskelige utviklingsprosesser, både min egen og andres. Jeg har lang erfaring med undervisning, veiledning og terapi, både fra offentlig og privat sektor. På den ene siden har jeg med meg vestlige, vitenskapelige og humanistiske tradisjoner. Jeg er spesielt opptatt av relasjonenes betydning, og potensialet for brobygging i den enkelte og mellom mennesker. Her støtter jeg meg til tilknytningsteori, utviklingspsykologi, nevrovitenskap og traumeforståelse. På den andre siden har jeg med meg østlige, kontemplative tradisjoner for trening av menneskets bevissthet og hjertets potensial for empati. Egen meditasjonspraksis og undervisning fra kompetente lærere, med Jes Bertelsen i spissen, har gitt meg interesse for og innsikt i menneskets essens og væren. Til sammen gir dette meg tilgang til metodikk og verktøy som er verdifullt i arbeidet med værekraft og framtidshåp i usikre tider. 

			Mitt hjerte banker spesielt for barn og unge. Hva trenger de? Hvordan støtte deres utvikling og være en trygg voksen, også i urolige tider? Det utfordrer våre egne mønstre, og forutsetter at vi kjenner og kan håndtere oss selv. De to første bøkene mine handler om trening og utvikling av fagpersoners relasjonskompetanse i barnehage og skole. Med boken du leser i nå, håper jeg å nå bredere ut. Når indre bærekraft nå er kommet på dagsordenen, når betydningen av indre utvikling for ytre omstilling løftes fram, er det naturlig å se fagfeltet jeg har arbeidet med i sammenheng med dette. Denne boken presenterer grunnleggende kunnskap om og trening i personlig og relasjonell kompetanse. Boken vil være nyttig i arbeidet med mennesker i alle aldre, for politiske og ideelle organisasjoner, for ledere med ansvar for bærekraft i organisasjoner og arbeidsliv. Den er aktuell for deg som er bekymret for framtiden, og som lurer på hva du kan bidra med, for alle dere som ser betydningen indre utvikling har for å oppnå ytre forandring, som ønsker mer vennlighet og mer medmenneskelighet. Videre er den for alle dere som er interessert i å utforske indre utvikling, både for egen del og for å hjelpe andre. 

			I kapittel 1 definerer jeg begrepene i tittelen på boken, og peker mot menne-
skets potensial for modning som en del av løsningen på krisene vi står. I kapittel 2 ser jeg med eget blikk på tiden vi lever i, og hvilke ubalanser som har først oss hit. I kapittel 3 konkretiserer jeg vårt utviklingspotensial, hvilke modningsmuligheter vi har både individuelt og kollektivt. Her presenterer jeg femkanten, en modell som går igjen gjennom hele boken. Kapittel 4 handler om å bli bedre kjent med seg selv, om helhetlig utvikling. Jeg presenterer den tredelte hjernen, som er en modell over vår trinnvise utvikling. Den fungerer også som et kart, med holdepunkter å orientere seg etter i det indre landskapet. I de neste tre kapitlene beskriver jeg de tre utviklingsnivåene hver for seg, i trygg forvisning om at de henger sammen og er en helhet. I kapittel 5 presenterer jeg sansehjernen og det autonome kompass, i kapittel 6 følelseshjernen og det limbiske kompass, og i kapittel 7 tenkehjernen og det prefrontale kompass. I kapittel 8 lar jeg Ken Wilber danne rammen. Han sier at personlig modning forutsetter at vi som voksne tar på oss tre opp-
gaver: å rydde opp (clean up), å bli voksen (grow up) og å våkne opp (wake up). Dette er forutsetninger for å arbeide med og oppnå de indre bærekraftsmålene. Og arbeidet tar aldri slutt. Hvis vi ønsker utvikling, må vi holde på med dette så lenge vi lever. Kapittel 9 peker framover. Hvor og hvordan kan vi finne håp og mening? I kapittel 10 går jeg mer inn på treningen, hva den består i og hvordan den kan omsettes i hverdagen. Les gjerne dette før du begynner å utforske øvelsene, så får du mer utbytte av å øve. Du kan også slå opp i her underveis, hvis du vil vite mer om treningen. Bakerst i boken finner du en oversikt over øvelsene som er beskrevet i de andre kapitlene.

			Gjennom hele boken finner du øvelser knyttet til temaene jeg tar opp. De er ment som invitasjoner du kan plukke opp og utforske mens du leser, eller du kan hoppe over. Etter hver øvelse er det rom for refleksjon, alene eller sammen med noen. Av praktiske hensyn har jeg ikke skrevet dette inn etter hver øvelse. Men jeg vil foreslå at du etter en øvelse gjerne legger merke til hvordan du har det etterpå. Øver du sammen med noen, kan dere dele med hverandre. Foretrekker du å gjøre indre øvelser etter lydspor, er det mye å velge i på internett. Se også lydsporene på min hjemmeside.

			God lesning!
Anne Sælebakke
Oslo, mars 2025

